Emma Norsgaard
Emma Norsgaard er en dansk cykelrytter, der kører for det spanske hold Movistar Team. Hun har bl.a. vundet danmarksmesterskabet i linjeløb to gange (2016 og 2020) samt en etape i Tour de France Femme (2023). Emma Norsgaard er gift med Mikkel Bjerg, der også er cykelrytter.
Emma Norsgaard begyndte at cykle som syvårig og opnåede allerede som junior bemærkelsesværdige resultater. I 2015 blev hun nummer 2 i DM i linjeløb, og året efter vandt hun. I 2017 blev det til bronze ved juniorernes enkeltstart og sølv i linjeløbet ved Europamesterskabet i landevejscykling samt ved VM i linjeløb for juniorer.
Emma Norsgaard blev professionel i 2018 og genvandt i 2020 DM i linjeløb, ligesom hun fik bronze ved U23-VM i linjeløb. Hun blev dansk mester i enkeltstart i 2021 og 2022 og vandt i 2022 både det belgiske endagsløb Le Samyn des Dames og det franske endagsløb Kreiz Breizh Elites Dames. I 2021 blev det desuden til en etapesejr i Giro Rosa, der er kvindernes udgave af Giro d'Italia. Emma Norsgaard deltog også i Tour de France Femmes i 2022, men måtte udgå af løbet efter et grimt styrt på 5. etape. Året efter vandt hun løbets 6. etape.